สต๊อกช็อต
LTFRMF ลงทุนแบบ Dollar Cost Average
17 ส.ค. 2554

LTFRMF ลงทุนแบบ Dollar Cost Average
โดย..แฟมิลี่ โนฮาว
ปูกะตอย : สวัสดีจ้า นี่ทำไมนักลงทุนต่างชาติถึงขายหุ้นไทยมากขนาดนี้
โนฮาว : เขาคงอยากจะขายมั้ง เดี๋ยวสักพักคงอยากจะซื้อ
ปูกะตอย : ทำไมตอบแบบกวนๆ ถามดีๆ นะเนี่ย
โนฮาว : ไม่ได้ตอบแบบกวนๆ มีซื้อก็ต้องมีขาย ถ้าได้กำไรเยอะๆ ก็ต้องขายทำกำไรบ้าง หรือถ้ามองว่าตลาดมีความเสี่ยงจนเกินไปก็ต้องขายออกไป แล้วอีกสักพักถ้ามั่นใจตลาดก็กลับมาซื้อต่อ
ปูกะตอย : จ้า งั้นขอถามใหม่ คือว่านี่ก็เข้าครึ่งหลังของปีแล้ว ถ้าอยากจะซื้อกองทุน LTF และ RMF จะได้มั้ย และที่คิดๆ ว่าจะซื้อแบบเฉลี่ยเป็นรายเดือน 
โนฮาว : เขาเรียกว่าลงทุนแบบ Dollar Cost Average ถ้าอย่างนั้นก็ดีนะสิ เพราะวิธีการลงทุนแบบ Dollar Cost Average นี้ ถือเป็นเทคนิคการลงทุนที่ได้ผลเป็นอย่างมาก นอกจากจะเป็นวิธีที่ดีในการฝึกวินัยในการลงทุนแล้วนั้น ยังช่วยกระจายความเสี่ยงอีกเช่นกัน
ปูกะตอย : ยังงัยอ่ะ
โนฮาว : จะเห็นได้ชัดจากกรณีการลงทุนใน LTF และ RMF ซึ่งส่วนใหญ่ยังคงซื้อกันช่วงเดือน ธ.ค. สังเกตได้ว่ามักจะเป็นช่วงที่ตลาดหุ้นมักจะขึ้นไปสูงแล้วเช่นกันและก็จะได้ของแพงอยู่เสมอ ดังนั้นหากคิดจะซื้อ LTF และ RMF จึงเหมาะอย่างยิ่งที่จะลงทุนแบบ Dollar Cost Average
ปูกะตอย : ขอถามอีกข้อ คือว่า ที่ผ่านมาก็ซื้อกองทุนรวมเยอะเหมือนกัน แต่ก็ขายทำกำไรเป็นช่วงๆ ทำแบบนี้ดีมั้ยอ่ะ
โนฮาว : การขายทำกำไรกองทุนรวมก่อนเสมอ จะทำให้ขาดโอกาสในการรับผลตอบแทนที่ต่อเนื่อง จริงๆ แล้วอยากให้ใช้หลักการของการลงทุนในกองทุนรวม ซึ่งควรเน้นการลงทุนระยะยาว บวกกับการวางแผนการลงทุนให้ดีตั้งแต่เริ่ม แต่การขายทำกำไรก็ไม่ได้ผิดอะไร เพียงขอให้มีเหตุในการขาย อย่างเช่น กองทุนนั้นๆ เริ่มมีความผันผวนมากขึ้น หรือราคาปรับขึ้นมาอยู่ในระดับที่เราพอใจและตรงกับเป้าหมายทางการลงทุน
ปูกะตอย : แล้วถ้าจะหากองทุนเพื่อเป็นเสาหลักของการลงทุน จะทำยังงัย
โนฮาว : กองทุนที่จะนำมาเป็น Core Portfolio หรือเสาหลัก การลงทุน สามารถเป็นได้ทั้งกองทุนที่จ่ายปันผลและไม่จ่ายปันผล ขึ้นอยู่กับว่าต้องการกระแสเงินสดระหว่างการลงทุนหรือไม่ แต่ต้องไม่ลืมว่าถ้าเลือกกองทุนที่จ่ายปันผล เงินปันผลนั้นๆ จะต้องเสียภาษีด้วย ส่วนหลักการคัดเลือกกองทุนที่จะนำมาเป็น Core Portfolio นั้น ขอเน้นอีกที่ว่าควรจะเป็นกองทุนรวมที่มีผลตอบแทนที่ดีต่อเนื่องแต่ไม่หวือหวา ความเสี่ยงปานกลาง มีนโยบายการลงทุนที่ชัดเจน และเข้าใจง่าย
ปูกะตอย : ว้าวดีจัง เดี๋ยวขอตัวไปจัดการแบ่งเงินมาลงทุนกองทุนรวมอีกรอบนะจ๊ะ ไปก่อนนะ บ๊าย บาย